BEGRUNDELSE

1. BAGGRUND FOR FORSLAGET

Forslaget sigter på at gøre det muligt for Grønland at deltage i Kimberleyprocessens certificeringsordning for uslebne diamanter gennem et samarbejde med Den Europæiske Union. Ordningen, som fastsættes i forslaget, ville tillade import og eksport af uslebne diamanter fra Grønland til såvel Unionen som andre deltagende parter i certificeringsordningen, forudsat at al import og eksport af uslebne diamanter bliver kontrolleret og for eksportens vedkommende certificeret af EU-myndigheder i henhold til bestemmelserne i forordning (EF) nr. 2368/2002 om gennemførelse af Kimberleyprocessens certificeringsordning for international handel med uslebne diamanter.

En sådan associering vil styrke de økonomiske bånd mellem Den Europæiske Union og Grønland inden for diamantindustrien, og det ville navnlig sætte Grønland i stand til at eksportere uslebne diamanter, med Den Europæiske Unions certifikat, som udstedes inden for rammerne af certificeringsordningen, så den økonomiske udvikling i Grønland fremmes.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Grønland og Danmark er enige i den fremgangsmåde, som er valgt i forslaget, og de forpligter sig til at implementere de relevante bestemmelser i forordning (EF) nr. 2368/2002 i den lovgivning, der gælder for Grønland, vedrørende betingelser og formaliteter for import og eksport af uslebne diamanter, deres transit til en anden deltagende part end Unionen, Unionens, herunder Grønlands, deltagelse i Kimberleyprocessens certificeringsordning, forpligtelserne til at udvise passende omhu, modvirkning af omgåelse, informationsudveksling og en sikring af, at disse bestemmelser bliver overholdt.

3. JURIDISKE ASPEKTER AF FORSLAGET

Retsgrundlaget for forslaget er artikel 207. Forslaget udvider EU's område til ligeledes at dække det grønlandske område i relation til Kimberleyprocessens certificeringsordning. Det bliver således forbudt for Grønland at acceptere import eller eksport af uslebne diamanter fra et sted uden for EU's område uden et gyldigt Kimberleyprocescertifikat. Ændringerne vil åbne for eksport af uslebne diamanter fra Grønland til tredjelande, når blot der medfølger et EU-certifikat under Kimberleyprocessen. Tidligere var et bevis for at de uslebne diamanter blev importeret til Unionen på lovlig vis en betingelse for certificering. For diamanter som er udvundet og brudt i Grønland, og som ikke tidligere er blevet eksporteret, indføres der med dette forslag en alternativ betingelse, navnlig med det formål at kunne give bevis herfor.

Derudover indeholder forslaget bestemmelser om overgivelse af uslebne diamanter til EU-myndigheder med henblik på verifikation, en udvidelse af de særlige regler for transit til Grønland, Grønland gives mulighed for deltagelse i udvalget for gennemførelse af forordningen, og landet sættes i stand til at deltage i Kimberleyprocessen og via Kommissionen indgå i et samarbejde med andre medlemsstater.

Forslaget er tæt forbundet med et forslag til en rådsafgørelse, der indeholder særlige regler om omsætning og cirkulation af uslebne diamanter mellem Unionen og Grønland. Som foreslået i denne afgørelse, vil de væsentligste betingelser for, at uslebne diamanter kan indføres til og udføres fra det grønlandske område, være: i) at de er ledsaget af et officielt dokument, enten i form af et dokument, som attesterer, at de er blevet brudt i Grønland, eller i form af en kopi af et Kimberleyprocescertifikat, som er valideret af en EU-myndighed, og ii) at de opbevares i forseglede beholdere, som er sikret mod manipulation.

Som foreslået i denne afgørelse kan uslebne diamanter, som er udvundet eller brudt i Grønland, indføres i Unionens toldområde ved fremlæggelse af en attest, som er udstedt af de grønlandske myndigheder, forudsat at de ikke forudgående er blevet eksporteret til et tredjeland. Når uslebne diamanter, der er udvundet eller brudt i Grønland, er blevet eksporteret til et tredjeland, kan de, hvis de sendes tilbage, omsættes mellem Unionen og Grønland efter de samme regler, som gælder for alle andre uslebne diamanter, som importeres til Unionen.

Det foreslås, at afgørelsens gennemførelse afstemmes med ændringens ikrafttræden.

2013/0198 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 2368/2002 for så vidt angår Grønlands inddragelse i gennemførelsen af Kimberleyprocessens certificeringsordning

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1) Forordning (EF) nr. 2368/2002 om gennemførelse af Kimberleyprocessens certificeringsordning for international handel med uslebne diamanter[1] indfører et fællesskabssystem for certificering og import- og eksportkontrol for uslebne diamanter med henblik på gennemførelse af Kimberleyprocessens certificeringsordning.

(2) Grønland er ikke en del af Unionens område, men er opført på listen over oversøiske lande og territorier i bilag II til traktaterne. I henhold til artikel 198 i traktaten om Den Europæiske Unions funktionsmåde er formålet med de oversøiske landes og territoriers associering med Unionen at fremme den økonomiske og sociale udvikling i de oversøiske lande og territorier og at oprette nære økonomiske forbindelser mellem disse og Unionen som helhed.

(3) Rådets afgørelse […] fastsætter bestemmelser og procedurer, som gør det muligt for Grønland, gennem et samarbejde med Den Europæiske Union, at deltage i Kimberley-processens certificeringsordning for uslebne diamanter. En sådan associering vil styrke de økonomiske bånd mellem Den Europæiske Union og Grønland inden for diamantindustrien og vil navnlig sætte Grønland i stand til at eksportere uslebne diamanter med et certifikat udstedt af Den europæiske Union inden for rammerne af certificeringsordningen, så den økonomiske udvikling i Grønland kan fremmes.

(4) Forordning (EF) nr. 2368/2002 bør ændres, for at denne afgørelse kan træde i kraft, og navnlig for at Grønland kan inddrages i certificeringsordningen.

(5) Det bør derfor forbydes Grønland at acceptere import og eksport af uslebne diamanter fra andre deltagende parter end Unionen uden et gyldigt Kimberleyprocescertifikat. Ændringerne vil åbne for eksport af uslebne diamanter fra Grønland til tredjelande, forudsat at de er ledsaget af et Kimberleyprocescertifikat fra Den Europæiske Union.

(6) Ud over de eksisterende betingelser for certificering, hvor der kræves bevis for, at de uslebne diamanter er importeret til Unionen på lovlig vis, bør der indføres en alternativ betingelse for diamanter, som er brudt og udvundet i Grønland, og som ikke tidligere er blevet eksporteret, angående fremlæggelse af bevis herfor.

(7) Derudover bør der foretages ændringer til bestemmelserne vedrørende overgivelse af uslebne diamanter til EU-myndigheder med henblik på verifikation, de særlige regler om transit bør udvides, så de også omfatter Grønland, Grønland bør gives mulighed for deltagelse i udvalget for gennemførelse af forordningen, og der bør træffes bestemmelser om Grønlands repræsentation i Kimberleyprocessen og samarbejde med andre medlemsstater gennem Kommissionen.

(8) Forordning (EF) nr. 2368/2002 bør derfor ændres —

VEDTAGET DENNE FORORDNING:

Artikel 1

I forordning (EF) nr. 2368/2002 foretages følgende ændringer:

(1) Artikel 1 affattes således:

"Artikel 1

Med denne forordning indføres et EU-system til certificering og import- og eksportkontrol af uslebne diamanter med henblik på at gennemføre Kimberleyprocessens certificeringsordning.

I forbindelse med certificeringsordningen anses EU's og Grønlands område som én enhed uden indre grænser.

Denne forordning er ikke til hinder for og træder ikke i stedet for gældende bestemmelser vedrørende toldformaliteter og toldkontrol."

(2) I artikel 3 affattes den indledende tekst således:

"Import af uslebne diamanter til EU's eller Grønlands område er forbudt, hvis ikke alle de følgende betingelser er opfyldt:"

(3) I artikel 4 affattes stk. 1 således:

"1. Beholderne og de tilhørende certifikater overgives straks sammen til en EU-myndighed for at blive verificeret, enten i den medlemsstat, de er importeret til, eller i den medlemsstat, de er bestemt til, som angivet i ledsagedokumenterne. Beholdere bestemt til Grønland skal overgives til en EU-myndighed for at blive verificeret, enten i den medlemsstat, som de er importeret til, eller i en af de andre medlemsstater, hvor der findes en EU-myndighed."

(4) I artikel 8 affattes stk. 1 således:

"1. Kommissionen hører de deltagende parter om, hvordan man praktisk kan give den kompetente myndighed hos den eksporterende deltagende part, der har valideret et certifikat, bekræftelse på importen til Unionens område eller Grønland."

(5) I artikel 11 affattes den indledende tekst således:

"Eksport af uslebne diamanter fra EU's eller Grønlands område er forbudt, hvis ikke de følgende to betingelser er opfyldt:"

(6) I artikel 12 affattes stk. 1, litra a), således:

"a) at eksportøren har fremlagt afgørende bevis for:

i) at de uslebne diamanter, som der anmodes om et certifikat for, er blevet lovligt importeret i overensstemmelse med bestemmelserne i artikel 3, eller

ii) at de uslebne diamanter, som der anmodes om et certifikat for, er brudt eller udvundet i Grønland, såfremt de uslebne diamanter ikke tidligere er blevet eksporteret til en anden deltagende part end Unionen."

(7) Artikel 18 affattes således:

"Artikel 18

Artikel 4, 11, 12 og 14 finder ikke anvendelse på uslebne diamanter, som indføres til EU's eller Grønlands område udelukkende med henblik på transit til en deltagende part uden for disse områder, under forudsætning af at hverken den originale beholder, som de uslebne diamanter transporteres i, eller det originale ledsagende certifikat, der er udstedt af en kompetent myndighed hos en deltagende part, er blevet udsat for manipulation ved indførslen til eller udførslen fra EU's eller Grønlands område, og at det klart fremgår af det ledsagende certifikat, at der er tale om transit."

(8) Artikel 21 affattes således:

"Artikel 21

1. Unionen, herunder Grønland, er deltagende part i KP-certificeringsordningen.

2. Kommissionen som repræsenterer Unionen, herunder Grønland, i forbindelse med KP-certificeringsordningen, tilstræber at sikre en optimal gennemførelse af KP-certificeringsordningen, navnlig gennem et samarbejde med de deltagende parter. I den forbindelse udveksler Kommissionen og de deltagende parter især oplysninger om international handel med uslebne diamanter og samarbejder i givet fald om overvågningsaktiviteter og om bilæggelse af eventuelle tvister."

(9) Artikel 23 affattes således:

"Artikel 23

Det i artikel 22 nævnte udvalg kan undersøge ethvert spørgsmål vedrørende anvendelsen af denne forordning. Sådanne spørgsmål kan rejses enten af formanden eller af en repræsentant for en medlemsstat eller Grønland."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EFT L 358 af 31.12.2002, s. 28.